Xabier Artola Zubillaga

Xabier Artola Zubillaga (Antigua, Donostia, 1957ko maiatzaren 3a) Euskal Herriko Unibertsitateko irakaslea da Informatika Fakultatean 1985etik, baita Ixa taldeko ikertzailea ere.

Euskara automatikoki prozesatzeko hainbat aplikazioren sorkuntzan parte hartu du, besteak beste, Xuxen zuzentzaile ortografikoa, EDBL Euskararen Datu-base lexikala. Euskaltzaindiaren Lexikoaren Behatokiaren corpusa proiektuko partaidea da.

Euskaltzain urgazlea da 2006tik, Euskaltzaindiak eskatuta, 2018ko biltzarrean Euskara (batua) ingurune digitalean: bidean ikasiXa eta etorkizuneko erronkak izenburuko ponentzia aurkeztu zuen. 

EAEko Euskararen Aholku Batzordeko kidea ere bada.

Idazle moduan hainbat sari irabazi ditu ipuin-lehiaketetan, 2010eko Donostia Hiria, besteak beste. Zikloturista moduan 100.000 km baino gehiago egin ditu eta bizikletaz duen pasioaz ere idatzi du.

Literaturazalea ez ezik, argazkizalea ere bada (artzubi) eta, esate baterako, Dantza filmari buruzko argazki-erakusketa antolatu zuen 2018an.

 Euskara-irakasleen irakaslea (1980-1985) 
Ikasketa guztiak gaztelaniaz egin zituen, baina etxean beti egiten zuten euskaraz eta prozesu autodidakta izan zen bere alfabetatzea. Gaztetan Ikaskideei euskarazko eskolak ematen zizkien Antiguan, gau eskoletan. Donostiako Informatika Fakultatean lizentziatura bukatuta, 1980an euskara irakasten hasi zen Irungo eskola batean. Hurrengo ikasturtean Eusko Jaurlaritzako Euskara Zerbitzutik hots egin zioten euskararen irakaskuntzarako materiala prestatzeko eta maila ertainetako irakasleak trebatuz joateko. Geroago IRALE izena hartuko zuen zerbitzu horretan bost urtez aritu zen 1985era arte, EHUko Informatika Fakultatera irakasle joan zen arte.

 Informatikako irakaslea (1985-2020) 
Euskal Herriko Unibertsitateko irakaslea da Informatika Fakultatean 1985etik. Euskara unibertsitatean sartzeko prozesuaren barruan berak hainbat irakasgai prestatu eta irakatsi ditu euskaraz, eta beste hainbat irakasleri lagundu die beste ikasgai batzuk prestatzen.Informatika euskalduntzen Informatika fakultateko webgunean Artolaren ekarpen handiena ikasgai hauetan izan zen: Oinarrizko Programazioa (1984-85etik), Programazioa II (1994-95etik) eta Software Tresna Aurreratuak (1997-98etik Xabier Arregirekin) irakasgaiak euskaratzen. Lexikografia konputazionala irakasteko arduraduna ere izan da urte askotan doktorego-ikastarotan.

 Ikertzailea Ixa Taldean (1985etik) 
Hizkuntzaren prozesamenduaren arloan aritzen den Ixa ikertaldeko kidea da. Doktorego-tesia 1993an aurkeztu zuen hiztegi sistema adimendunei buruz (Hiztsua: hiztegi-sistema urgazle adimendunaren eraikuntza eta sorkuntza/ SIAD: Conception et construction d´un système intelligent d´aide dictionnriale)Xabier Artola Tesiker,Euskarazko doktorego-tesien datu-basean Besteak beste, Unibertsitateko, Euskal Autonomia Erkidegoko, Hezkuntza eta Zientzia/Zientzia eta Teknologia Ministerioko hainbat ikerketa-proiektu zuzendu ditu eta horietan parte hartu du, eta ikerketaren arloko enpresekin eta zentroekin kontratuak ere izan ditu. Hainbat aplikazioren sorkuntzan parte hartu izan du, besteak beste, Xuxen zuzentzaile ortografikoa, EDBL Euskararen Datu-base lexikala, eta Eustagger lematizatzailea. Euskaltzaindiaren Lexikoaren Behatokiaren corpusa proiektuko lau partaideetako bat da 2008tik Andoni Sagarna, Miriam Urkia eta Antton Gurrutxagarekin. 

Nazioarteko lankidetzan Artolaren bi proiektu dira aipagarri. Batetik, Kubako Eskola Hiztegia paperean eta Interneten argitaratu ahal izateko lan informatikoaren arduraduna izan dela 2001etik, Ixa Taldea eta Kubako Santiagoko Unibertsitatearen lankidetzan. Eta bestetik, kitxuaren prozesamendu automatikoren lehen oinarri batzuk sortu zituen, Hinantin ikerketa-taldea eratzeko,. Cusko hiriko UNSAAC unibertsitateko Juan Cruz Tello 'Soccoo' irakaslearekin.
erdian|thumb|380x380px|Artolaren zuhaitz akademikoa (zuzendutako tesiak, Wikidata, Scholia)
Bost doktorego-tesi zuzendu ditu (Iñaki Alegria, Antton Gurrutxaga, Aitor Soroa, Jose Mari Arriola, eta Zuhaitz Beloki) eta lau ikaslibururen egilekidea da. Informatikaren, adimen artifizialaren eta hizkuntzalaritza konputazionalaren arloetan egin dituen argitalpenak ehun baino gehiago dira. Xabier Artolaren argitalpenak DBLP datu-basean.

 Xuxen 
Xuxen euskaraz idatzitako testuak zuzentzen dituen aplikazio informatikoa da. UPV/EHUko Ixa Taldeak sortu zuen 1994an  Eusko Jaurlaritzako Hizkuntza Politikarako Sailburuordetzak finantzatuta. Gipuzkoako Foru Aldundiak, berriz XUXENen webgunea garatzeko diru-laguntza eskaini zuen. 2020an bosgarren bertsioan zebilen, Elhuyarrek merkaturatuta Ixa taldearen lizentziarekin. Hainbat testu-editore eta bestelako programetan (MS Office, LibreOffice, Mozillako Firefox eta Thunderbird...), sarean zuzenean erabiltzeko aukera ere badago. Xabier Artola Xuxen aplikazioaren sorkuntzan parte hartu zuen eta geroko mantentze-lanetan eta diseinu informatiko berrietan ere bai, alde informatikotik eta alde linguistikotik.

 Euskararen Datu-base lexikala 
Euskararen Datu-Base Lexikala edo EDBL (Donostia, 1992) euskarazko hitz eta morfemei buruzko informazio zabala biltzen duen datu-basea da, Internet bidez arakatu daitekeena. Beraz, hiztegi informatiko baten moduko zerbait da, baina hitzez gain, atzizkiak-eta ere hartzen ditu. Esanahia barik, bakoitzaren propietate lexiko eta morfologikoak zehazten ditu definizio bakoitzak. Informazio hori Xuxen zuzentzaile ortografikoaren eta EHUko Ixa Taldearen beste tresna eta aplikazio askoren oinarri lexikala da. Xabier Artola datu-basearen diseinatzaile nagusia izan zen 1992an, eta harrezkero beti izan da arduraduna mantentze-lanetan eta diseinu informatiko berrietan, azken urteetan Gorka Labakaren laguntzarekin.

 Zientzia eta Teknologia corpusa (2002-2006) 
Zientzia eta Teknologia corpusa (ZT corpusa) zientzia eta teknologiako testuen testu-corpus bat da UPV/EHUko IXA taldeak eta Elhuyar Fundazioak elkarlanean2003tik 2006ra bitartean eratu zutena. Corpusean 8,5 milioi hitz daude, morfosintaktikoki etiketatuta. 1990-2002 bitartean argitaratutako zientzia eta teknologiaren alorreko obrak bildu ziren corpusa elikatzeko. Etiketatze linguistikoa egiteko, euskara automatikoki prozesatzeko teknologia aurreratua erabili zen (IXA taldearen Eustagger etiketatzailea). Testuko hitz bakoitzaren lema eta kategoria/azpikategoria etiketatu dira. Corpusa XMLn etiketatuta dago, eta TEI estandarrari jarraituta. Sarean kontsultatu daiteke.

 Kubako Diccionario Básico Escolar edo XML teknologiaren erabilera hiztegigintzan (2001-2022) 
Santiago de Kubako Centro de Lingüística Aplicada-k (CLA, Ekialdeko Unibertsitatea) eta IXA taldeak lankidetzan egindako Diccionario Básico Escolar (DBE) delakoaren lau edizio (2005, 2008, 2009, 2013-2015) argitaratu dira Kuban, paperean eta digitalki. 

Hiztegiaren sortzaileak Eloína Miyares Bermúdez eta Vitelio Ruiz Hernández linguistak ziren. Urteetan zehar zabalkuntza handia izan du hiztegiak Kubako eskoletan. 

Xabier Artola IXAko beste taldekide batzuekin CLA zentrokoekin lankidetzan ari da 2001ez geroztik, eta bereziki DBEren garapenean egin du lan beraiekin. Hiztegia garai bateko RTF formatutik XMLratu egin zen lehenbizi, inprimatzeko helburua soilik zuen hiztegi batetik abiatu eta benetako datu-base lexikografiko bat eratu zuten. Horrela sortu ziren hiztegiaren lehen edizioa CDan (Kubako eskoletan doan banatu zena) zein on-line, bigarren edizioa (paperean, CDan zein on-line) eta 2010eko edizioak, Habanako ferian arrakasta handikoa suertatu zena, paperean 50.000 aleko tirada izan zuen eta on-line ere jarri zen. Hiztegian 10.557 sarrera zeuden, 19.374 adiera eta 811 irudi. Laugarren edizioa 2013an argitaratu zen eta 2023an bosgarrena prestatzen ari dira. 

Kubak "Carlos J. Finlay" Saria eman zion Xabier Artolari 2023an, Kubako zientzialari nazionalei eta atzerritarrei ematen zaien kondekoraziorik gorena, Artolak eta Ixa Taldeak Kubarekin izan duten 20 urteko lankidetza zientifiko emankorrarengatik, Santiagoko Hizkuntzalritza Aplikatuaren Zentroarekin bereziki. 2023. urtera arte guztira hiztegiaren 300.000tik gora ale salduta zeuden paperean, eta bertsio elektronikoan 1100 CD.

 Kitxuaren prozesamendu automatikoa (2012-2015) 
2012an Cusko hiriko UNSAAC unibertsitateko Hinantin ikerketa-taldea antolaketan parte hartu zuen Juan Cruz Tello 'Soccoo' irakaslearekin. Kitxuaren prozesamendu automatikoren lehen oinarri batzuk sortuko zituena. Lehen urrats horietan, 2011tik 2014ra bitarte adituak prestatu zituen lankidetzan Ixa taldearekin, 2012an Madrileko Kooperaziorako Ministerioko proiektu bat izan zuten, 2013an EHUrekin RUNASIMI proiektua. Aditu horietako batzuk ziren hauek:

 Hugo Quispe: kitxuaren datu-base lexikalaren lehen bertsioa eta corpusa kontsultatzeko  web-aplikazio bat sortu zuen.
 Richard Alexander Castro Mamani: zuzentzailea sortu eta hizketaren tratamendua landu zuen. Geroago Itzulpen automatikoan eta normalizazioan ere ikertu du.
 Rosemary Jimenez: kitxuaz idatzitako testuak dialektoaren arabera automatikoki sailkatzeko programa sortu zuen, baita corpusa eratu eta kontsultatzeko aplikazioa paratu ere.
 José Lozano: kitxua irakasteko sistema bat sortzen aritu zen Waldir Farfan-ekin.

 Euskaltzain urgazlea (2006tik) 
Euskaltzaindiak euskaltzain urgazle izendatu zuen 2006ko maiatzaren 26an. Informazio eta Komunikazioaren teknologien batzordean aritu izan da 2007z geroztik eta Lexikoaren Behatokia egitasmoan 2008tik. 

 Lexikoaren Behatokia Corpusa (2008tik) 
Komunikabideetako testuekin sortutako corpus monitore bat da, hizkuntzaren erabilera hurbiletik jarraitzeko helburua duena. Proiektua  2008. urtean jarri zuen abian Euskaltzaindiak, Andoni Sagarna euskaltzainaren zuzendaritzapean. Euskaltzaindia, Ixa Taldea, Elhuyar Fundazioa eta UZEI dira proiektuaren kideak. Urtean-urtean handituz joan da eta 2016. urtearen bukaeran 58 milioi testu-hitz zeuzkan corpusak, 2018an 65 milioi, eta 2021ean 98 milioi. XML lengoaian etiketatuta dago, eta TEI estandarrari jarraitzen dio. Corpusa kontsultatu daiteke sarean.

 Euskara ingurune digitalean: egindakoa eta etorkizuneko erronkak (2018) 

Euskaltzaindiaren XVII. Biltzarrean Euskaltzaindiaren beraren eskariz “Euskara (batua) ingurune digitalean: bidean ikasiXa eta etorkizuneko erronkak” izenburuko hitzaldia eman zuen biltzarreko “Euskara batuaren etorkizuneko erronkak ingurune digitalean” izeneko saioan. Ponentzia horretan laburbildu zuen berak Ixa Taldean egindako lana eta motibatu zuen Euskaltzaindia ere eragile izan behar dela honetan guztian, duen erreferentzialtasuna administrazioen aurrean baliatuz, tramiteak eta proiektuak bizkortu daitezen.thumb|Xabier Artola  Euskaltzaindiaren XVII. Biltzarrean (2018)|270x270pxHizkuntzaren prozesamendu automatikoari buruz aritu zen aurkezpenean: hizkuntzaren tratamendua zer den, ikerkuntza eta formazioa zertan diren, arloan barruan Ixa Taldea zertan ari den (Ixa Taldean zein Euskal Herriko beste zenbait laborategi eta zentro teknologikotan) eta zertan ari diren hemengo erakundeak nahiz Europa eta Espainiakoak.

Gero, aurrerantzean nondik jo aipatu zuen, zenbait alderdi jorratuz: testu-corpusgintza (Euskararen Erreferentzia Corpusa sortu beharra aipatu zuen, bereziki, sakabanatutako ahaleginak bateratu beharra eta edukiak ikerkuntzarako trabarik gabe zabaltzearen premia azpimarratuz), arauak eta estandarra, hiztegigintza eta terminologia, itzulpen automatikoa eta humanitate digitalak.

Euskararen etorkizunari begira hizkuntza-teknologien arloak garrantzi estrategikoa duenez eta Europaren  garapen teknologikoan hurrengo urteetan ardatz bat izango denez Euskal Herrian ere pareko plan bat eta erreferentzia-zentro bat lehenbailehen sortu beharko zela proposatu zuen. Euskarak tren hori ez galtzeko, ikerkuntza eta trebakuntza espezializatuak bultzatu behar zirela, ez zela aski euskal Herrian egiten ari zena. Gehitu zuen Euskal Herrian egokiera onean gaudela erronkari heltzeko, aurretik egindako lanean oinarrituta; baina sinetsi eta mugitu beharra dago! Euskara inguru digitalean ondo kokatzeko erreferentzia-zentro bat sortu behar zela eskatu zuen hitzaldian eta ildo horretatik bi urte baino lehen sortua izango zen HiTZ zentroa.

 Udako Euskal Unibertsitateko kidea 
Udako Euskal Unibertsitateko Informatika Sailean ere aritu izan da irakasle gisa hainbat urtez saila eratu zenetik. 1986an bertan ikergai aitzindariak landu zituen: Hizkuntza naturalaren tratamenduaz hitzaldia eman eta Adimen Artifiziala liburua argitaratu zuen.

UEUko informatikako sailburua izan zen 1997tik 2000ra bitartean, Informatikari Euskaldunen Bilkurak antolatzen hasi zirenean.

Aitzindaria izan zen Informatikaria euskaraz lantzen eta parte hartu zuen informatikako lehenengo hiztegien sorkuntzan, esate baterako honetan:

 Informatika hiztegia. Iñaki Alegria Loinaz, Xabier Arregi Iparragirre, Olatz Arregi Uriarte, Agustin Arruabarrena Frutos, Xabier Artola Zubillaga, Lore Azkarate Villar, Pili Lizaso Murua, Miel Loinaz Beristain, Montse Maritxalar Anglada, Txelo Ruiz Vazquez, Kepa Sarasola Gabiola, Elena Zubelzu. 1993, UZEI

Euskal komunitate zientifikoaren Inguma datu-basean, berak idatzitako 50 lan baino gehiago agertzen dira.Xabier Artola irakaslearen produkzioa Inguma datu-basearen arabera (>45 produktu)

 Idazlea 
Literaturaren munduan, ipuingintza jorratu du batez ere. Zenbait sari irabazi ditu: Jokin Zaitegi itzulpengintzan; Julene Azpeitia, Augustin Zubikarai eta Tene Mujika, besteak beste, ipuingintzan; lehiaketa horietako batzuetan argitaratu izan dizkiote ipuinak, argitalpen kolektiboetan. 2010ean Donostia Hiria saria irabazi zuen, eta haren ondorioz argitaratu zioten lehen literatura liburua: Deception Island (Alberdania, 2010). 2011n, berriz, ipuin bilduma argitaratu zuen: Argi-itzalen neurria (Elkar, 2011). 

 Ipuinak edo ipuin bildumak 
 Argi-itzalen neurria 2011, Elkar
 Deception Island 2010, Alberdania, Donostia Hiria ipuin lehiaketa
 Asif 2006, Julene Azpeitia Saria (bigarren saria)
 Bai, ni nauk 2004, Gabriel Aresti Saria (accesita)
 Tximeletaren irria 2004, Tene Mujika Narrazio laburren lehiaketa (lehen saria)
 Latitudea 1998, Julene Azpeitia Saria (lehen saria)

 Itzulpenak 
 Heptamerona. XVII. mendean Margarita Nafarroako erreginak idatzi zuen bildumako lehen eguneko hamar istorioak Fito Rodriguezekin itzuli zituen eta Josu Zabaletak gainbegiratu. Bigarren eta laugarren eguneko 10 istorioak ere itzuli ditu Xabier Artolak, Itziar Diez de Ultzurrunen esku egon zen, kasu hauetan, gainbegiratzeko ardura; jendaurreko irakurraldi publikoak antolatu zituzten Iruñean, Amaiurren, eta Orbaizetan.thumb|270x270px|Samina 
 Samina (Marguerite Duras) 2014, Erein.
 Arriskuen ebaluazio etikoa: jendearen ikusmoldea aintzat hartu beharra (Joseph R. Herkert) 1997, Uztaro.
 ADA lengoaia eta metodologia (David A. Watt, Brian A. Wichmann, William Findlay) 1996, UPV/EHU.
 Informazioaren iraultza (Joel L. Swerdlow) 1996, Uztaro. AEDren Jokin Zaitegi IX. Itzulpen Laburren Sariketan 1. saria jaso zuen (ex aequo).

 Bidaia-bloga 
 Blogoetak:Blogoetak Terranovatik Usuaiarainoko bidaia-bloga 2016ko bi solstizioen artean Amerikako iparraldetik hego muturreraino egindako bidaiaren gogoetak, kontakizunak, aipuak, argazkiren bat edo beste, denetarik pixka bat… 2022an liburu gisa argitaratu zuen (Solstiziotik solstiziora, Ameriketan zehar, Booktegi).

 Argazkilaria 
15 urte zituen argazkizale bihurtu zenean. Denetariko gaiak lantzen ditu argazkitan, baina gustuko ditu kaleko argazkiak, paisaiak, erretratuak eta natura. Egindako argazki-erakusketen artean aipagarrienak hauek dira:

 "Kameren aurrean dantzari: 'Dantza' filmeko argazki sorta bat" argazki-erakusketa antolatu zuen 2018an. Berak filmaren grabazioan hartu zituen hainbat argazki erakutsi ziren Gipuzkoako Argazki Elkarteko aretoan (Donostia), Zarauzko Photomuseumen eta Euskal Herriko beste hainbat aretotan.
 "Igartubeiti Dantzan" (2019)

 Solstiziotik solstiziora, Amerikan barrena (2016) Geroago liburu gisa argitaratu zituen argazkiak: Solstiziotik solstiziora, Ameriketan zehar (Booktegi, 2022).
 Kuba: begiratu bat Euskal Herritik (2013)
 Begiratuak 2.♀ (2006) Emakume begiradei buruz.
 Literaturatik gehiago pinturatik baino. Erakusketaren titulua Francesc Català Roca kataluniar argazkilariaren esaldi honetatik dator: "Kontrakoa esaten bada ere, uste dut argazkigintzak gehiago duela literaturatik pinturatik baino".

2010ean Alkizako Ur Mara Elkartea lanean hasi zen galtzen ari ziren lanbideak berreskuratu eta dokumentatzeko. Lanketa hartatik sortu zen geroago Alkizako Fagus Alkiza interpretazio-zentroa.Ikiliko txondorra liburua ikusgai Artzubi argazki-guneanUr Mara Elkartea Ikiliko txondorra liburuaren fitxa

 Ikiliko txondorra argazki-liburua (2010). Ikazkinei buruz.
 Ke artean II. Hau ere ikazkinei buruz.
 Sagastian sagarra, sagarretik sagardoa. (2011) Sagardoari buruz.
 Garo meta, Alkizako Leten.(2009) Baserritarren metei buruz. Idiak, segak, eskuareak, gurdia, lera... orain gutxi arte mendi eta soroetan hain ohikoak ziren lanabesei buruz.
 Txerri festa, beheko plazan. (2008) Txarribodari buruz.

 Sariak eta errekonozimenduak 

2023: Kubak "Carlos J. Finlay" Ordena eman zion Xabier Artolari 2023an. Kubako zientzialari nazionalei eta atzerritarrei ematen dien kondekoraziorik gorena da hori. Artolak eta Ixa Taldeak Kubarekin izan duten 20 urteko lankidetza zientifiko emankorrarengatik eman zioten saria.
 2013: Abbadia saria. Ixa Taldea.<ref name=":32">{{Erreferentzia|izena=|abizena=|urtea=2013|izenburua=Antton Abbadia saria jaso du gaur iluntzean EHUko Ixa Taldeak (35'50)   EiTB Televisión a la carta|argitaletxea=EITB|orrialdea=|orrialdeak=|ISBN=|hizkuntza=eu|url=http://ixa.ehu.eus/node/4651|aldizkaria=www.eitb.tv|sartze-data=2021-01-24}}</ref>
 2013: Donostiako udalaren eskutik Ixa Taldearen aldeko adierazpen instituzionala.
 2012: Ibilaldian omendua  UEUko Informatika sailean eta EHUko Donostiako Informatika Fakultatean teknologia berrietan euskara sartzeko egindako lanengatik. Guztira hauek izan ziren saridunak: beste hauekin batera: Lapurdiko Harluxetar lehengusu ingeniariak: Klaudio Harluxet eta René Harluxet; Aurki, Sustatu, Codesyntax: Luistxo Fernandez). UEUko Informatika saila: Olatz Arbelaitz; eta Xabier Artola tartean; EHUko Donostiako Informatika Fakultatea: Iñaki Alegria Kepa Sarasola, eta Xabier Artola tartean EHUko Aholab Taldea: Inma Hernaez; puntueus: Iratxe Esnaola; kaixo.com: Aitor Lopez de Aberasturi; Erentzun ikastola: Fultxo Crespo; Hacktibista, sare sozialak: Gorka Julio; Euskal Jakintza: Maite Goñi.
 2010: Donostia Hiria, Deception Island narrazioarekin
 2006: euskaltzain urgazle
 2006: Julene Azpeitia Saria (bigarren saria). Asif 2005: Santiago de Cubako Udal Gobernuak “Bisitari Goraipatua” saria eman zion.
 2004: Gabriel Aresti Saria (accesita). Bai, ni nauk,
 2004: Tene Mujika Narrazio laburren lehiaketa (lehen saria). Tximeletaren irria itzulpengintzan;
 2003: Eusko Jaurlaritzako Euskararen Aholku Batzordeko kidea 2003tik.
 2001: Oñatiko Hiria saria, Bipagoeta2002: Toribio Etxeberria saria, ELEKA INGENIARITZA LINGUISTIKOA, S.L. spin-off enpresa sortzeagatik.
 2001: Manuel Laborde Werlinden saria, ELEKA INGENIARITZA LINGUISTIKOA, S.L. spin-off enpresa sortzeagatik.
 2000: Ondarroako Augustin Zubikarai saria Osaba Karlos 1998: Zumaiako Julene Azpeitia Saria (lehen saria) Latitudea 1996: AEDren Jokin Zaitegi IX. Itzulpen Laburren Sariketan 1. saria jaso zuen (ex aequo), Joel L. Swerdlow idazlearen Informazioaren iraultza" artikuluaren itzulpenarekin Uztaro.

 Erreferentziak 

 Ikus, gainera 

 Kanpo estekak 

 Artola Xabier - Euskara (batua) ingurune digitalean: bidean ikasiXa eta etorkizuneko erronkak (aurkezpenaren bideoa). Euskaltzaindiaren XVII. Biltzarreko atal honetan: "Euskara batua ingurune digitalean 2018-10-04."'' (Euskaltzaindia - Youtube, 2018)
 Ixa taldea.
 HAP: Hizkuntzaren azterketa eta analisia master ofiziala.
 UPV/EHUko Informatika Fakultatea.
 Xabier Artola Zubillaga, Euskal Idazleen Elkartearen webgunean.
 Deception Island eta Argi-itzalen neurria liburuen kritikak, Armiarma webgunean.
 Gerra eta gu Oswaldo Guayasamín-en poema euskarara Xabier Artola Zubillagak itzulia. Oilategitik aldizkaria. Alkiza, 2024
 artzubi argazkiak webgunea.
 Argazki erakusketa // Exposición de fotografías (X. Artola, 2017-11-10...) DIFusio@ Informatika Fakultateko blogean.
 Xabier Artola Zubillaga artikulua, Auñamendi entziklopedian.
 Lexikoaren Behatokia proiektuari buruzko informazioa eta kontsultagunea .

Kategoria:Euskal Herriko ingeniariak
Kategoria:Euskal Herriko informatikariak
Kategoria:Euskal Herriko Unibertsitateko irakasleak
Kategoria:Udako Euskal Unibertsitatea
Kategoria:Donostiarrak
Kategoria:Informatika
Kategoria:Hizkuntzalaritza konputazionala
Artola, Xabier
Artola, Xabier
Kategoria:Alkizarrak
Kategoria:Euskaltzain urgazleak
Kategoria:Hizkuntzaren prozesamendua
Kategoria:Euskal Herriko argazkilariak
Kategoria:Euskarazko tesi egileak